РЕГЛАМЕНТ (ЕО) № 867/2009 НА КОМИСИЯТА
от 21 септември 2009 година
за изменение и поправка на Регламент (ЕО) № 1242/2008 за установяване на типология на Общността за земеделските стопанства
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент № 79/65/ЕИО на Съвета от 15 юни 1965 г. относно създаване на система за събиране на счетоводна информация за доходите и икономическата дейност на земеделските стопанства в Европейската икономическа общност (1), и по-специално член 4, параграф 4, член 6, параграф 2 и член 7, параграф 3 от него,
като има предвид, че:
(1)
В приложение I, част В към Регламент (ЕО) № 1242/2008 на Комисията (2) са определени типовете земеделско стопанство. Въз основа на тези определения някои стопанства за тревопасни животни не могат да бъдат класифицирани според типа земеделско стопанство, а за други стопанства получената класификация не е най-подходящата.
(2)
В приложение II, част Б от Регламент (ЕО) № 1242/2008 са посочени правилата за групирането на класовете стопанства по икономически размер. Тези правила ограничават възможностите държавите-членки да установят по-подходящи планове за подбор.
(3)
Някои описания и наименования, използвани в приложение I и приложение IV към Регламент (ЕО) № 1242/2008 не са разбираеми и следователно е нужно да бъдат пояснени.
(4)
Описанието и кодът на някои продукти, посочени в Регламент (ЕО) № 1242/2008 и изброени в Регламент (ЕО) № 868/2008 на Комисията от 3 септември 2008 г. относно формуляра за земеделския статистически отчет, използван за определяне на приходите на земеделските стопанства и за анализ на икономическата дейност на тези стопанства (3), бяха изменени с Регламент (ЕО) № 781/2009 г. от 27 август 2009 г.
(5)
Освен това наименованията на някои типове земеделско производство, използвани в приложение I към Регламент (ЕО) № 1242/2008, следва да бъдат поправени в някои езици. За по-голяма последователност думата „стопанство“ следва да бъде премахната от наименованието на типа земеделско стопанство и за по-добра разбираемост някои думи относно категориите птиче месо следва да бъдат заменени в наименованието на някои типове земеделско стопанство.
(6)
Регламент (ЕО) № 1242/2008 следва да бъде съответно изменен и поправен.
(7)
Мерките, предвидени в настоящия регламент, са в съответствие със становището на Общностния комитет за системата за земеделска счетоводна информация,
ПРИЕ НАСТОЯЩИЯ РЕГЛАМЕНТ:
Член 1
Приложения I, II и IV към Регламент (ЕО) № 1242/2008 се изменят в съответствие с приложението към настоящия регламент.
Член 2
Настоящият регламент влиза в сила в деня на публикуването му в Официален вестник на Европейския съюз.
Той се прилага от отчетната 2010 г. за Системата за земеделска счетоводна информация и за изследването на структурата на земеделските стопанства, считано от изследването за 2010 г.
Настоящият регламент е задължителен в своята цялост и е пряко приложим във всички държави-членки.
Съставено в Брюксел на 21 септември 2009 година.